Fransk Antikva
Fransk Antikva startede som en nyklassicistisk antikvaskrift fra begyndelsen af 1800-tallet, skåret og støbt af det franske støberi Derberny & Cie. under navnet Romain No.16. Matricerne blev siden købt og skriften støbt af Genzsch & Heyse i Hamborg. På xylograf F. Hendriksens anbefaling blev den anskaffet af flere danske tryk-kerier og første gang brugt herhjemme i 1896. Den opnåede meget stor udbredelse og var i Danmark helt frem til 1940'erne – under navnet Fransk Antikva – den meste populære skrift til bog- og tabelsats. Også førsteudgaven af Hendriksens egne erindringer "Mennesker og Oplevelser" (1910) fik han sat i skriften.
Fransk Antikva er en relativt smal skrift, velegnet til linjesættemaskiner (fx Linotype og Intertype). Den har markante grundstreger, knapt så lange og tynde hårstreger som de klassiske nyantikvaer. Men med tiden blev den dårligt egnet til de stadigt mere hurtiggående trykpresser, der brugte mindre sugende papir, der udviskede læseligheden af bogstavernes tynde hårstreger.
Med sin store udbredelse havde skriften sat et markant præg på tidens typografi. Periodens brug af den – og af den stilmæssigt lignende Engelsk antikva – medvirkede til århundredeskiftets reaktion på historicismens og maskinkulturens indflydelse på boghåndværkene.